ྲངས་བར་མི་ནུས་ཏེ།  ཆོས་རྒྱལ་སྲོང་བཙན་གྱི་ཞལ་ནས།  བར་སྣང་སྦྲང་ཆར་ཟིམ་བུ་ལ།  ། བགྲང་ན་གྲངས་ཀྱིས་ཆོད་པར་འགྱུར།  ། མ་ཎིའི་ཡོན་ཏན་གྲངས་མི་ཆོད།  ། སྐལ་ལྡན་ཀུན་མ་ཎི་པདྨེ་སྒྲོངས།  ། གླིང་བཞི་རི་རབ་བཅས་པ་ཡ་།  ། སྲང་ལ་གཞལ་ན་གྲངས་ཀྱིས་ཆོད།  ། མ་ཎིའི་ཡོན་ཏན་གྲངས་མི་ཆོད།  ། སྐལ་ལྡན་ཀུན་མ་ཎི་པདྨེ་སྒྲོངས།  ། གླིང་བཞིའི་འབྲུ་ཡི་ཕུང་པོ་མང་།  ། བགྲངས་ན་གྲངས་ཀྱིས་ཆོད་པར་འགྱུར།  ། མ་ཎིའི་ཡོན་ཏན་གྲངས་མི་ཆོད།  ། སྐལ་ལྡན་ཀུན་མ་ཎི་པདྨེ་སྒྲོངས།  ། ཕྱི་ཡི་རྒྱ་མཚོ་ཆེན་པོ་ལ།  ། ཐིག་པ་བགྲངས་ན་གྲངས་ཀྱིས་ཆོད།  ། མ་ཎིའི་ཕན་ཡོན་གྲངས་མི་ཆོད།  ། སྐལ་ལྡན་ཀུན་མ་ཎི་པདྨེ་སྒྲོངས།  ། ཞེས་སོགས་རྒྱ་ཆེར་གསུངས་སོ།  ། དུས་གསུམ་གྱི་སངས་རྒྱས་ཐམས་ཅད་ཀྱང་འདི་ལས་བྱུང་བ་སྟེ།  ཆོས་ རྒྱལ་སྲོང་བཙན་གྱིས།  སྙིང་པོ་མ་ཎི་པདྨེ་འདིས།  ། མི་བསླུ་མི་བསླུ་བསླུ་མི་འགྱུར།  ། སྔར་ཡང་སངས་རྒྱས་འདས་པའི་ཤུལ།  ། ད་ལྟར་སངས་རྒྱས་བཞུགས་པའི་ས།  ། མ་འོངས་སངས་རྒྱས་འབྱུང་བའི་ལམ།  ། དུས་གསུམ་སངས་རྒྱས་འདི་ལས་བྱུང་།  ། སྐལ་ལྡན་ཀུན་མ་ཎི་པདྨེ་སྒྲོངས།  ། ཞེས་གསུངས་སོ།  ། འདི་ཉིད་ཀྱི་འགྲོ་དོན་སྤྱོད་པའི་དུས་སྐབས་ཀྱང་སྙིགས་མཐའ་ཉི་ཤུའི་དུས་མི་རྣམས་ཐམས་ཅད།  རྒྱུ་འབྲས་ཁྱད་གསོད་མི་དགེ་སྣ་ཚོགས་སྤྱོང་ཅིང་།  དེ་ཡི་རྐྱེན་གྱིས་དཀར་ཕྱོགས་ལྷ་རྣམས་འཁྲུག་ཅིང་ཁྲོས་པས།  ནད་ཡམས་འཁྲུགས་རྩོད།  རླུང་རྒོད་མེ་དགྲ།  ཤྭ་འོད།  ཆུ་ལོག་སོགས་དང་།  ཆར་ཆུ་སྒང་གཤོང་ཆེ།  ལོ་ནད་སད་སེར་བཙའ་འབུ་སྡང་ཞིང།  མི་རྣམས་མུ་གེས་མནར།  བདེ་བའི་གོ་སྐབས་མེད་པའི་དུས་དེར།  སྡུག་བསྔལ་དེ་ལས་སྐྱོབས་པ་ལ་ཆོས་འདི་ལས་ལྷག་པ་གཞན་གང་ཡང་མེད་དེ།  འདི་ཉིད་ཀྱི་ལས་མཐའ་ལས།  མ་འོངས་སྙིགས་མའི་མཐའ་མ་ལ༔མི་རྣམས་མི་དགེ་སྣ་ཚོགས་སྤྱོད༔མནའ་མནོལ་ལོག་སྤྱོད་སྣ་ཚོགས་དར༔དཀར་ཕྱོགས་ལྷ་ཡིས་ཆར་མི་སྦྱིན༔ལྷ་ཀླུ་གཞི་བདག་ཀུན་ཁྲོས་པས༔ལོ་ནད་སད་སེར་བཙའ་འབུ་སྡང་༔མི་རྣམས་ཐམས་ཅད་མུ་གེས་མནར༔བཀྲེས་ནས་མི་དགེ་ཆེར་སྤྱོད་པའི༔སྲོག་གཅོད་ལ་སོགས་མི་དགེའི་ལས༔ཆེས་ཆེར་འཕེལ་ནས་སྡུག་བསྔལ་འཁྲུག༔ཅེས་དང་།  མ་འོངས་ཤཱཀ་ཐུབ་བསྟན་པའི་མར་ཞབས་སུ༔སྤྱན་རས་གཟིགས་དབང་ལྷ་རུ་མི་བརྩི་ཞིང་༔མ་ཎི་པདྨེ་ཆོས་སུ་མི་འཛིན་པར༔ལམ་འཕྲང་ཡིག་དྲུག་རྡོག་རྟེན་བཅའ་བའི་དུས༔སེམས་ཅན་རང་སྡུག་རང་གིས་བཤམས་པའི་དུས༔ཨུར་རྒྱན་བདག་དང་གཡུ་སྒྲ་གཉིས་མེད་འཕྲུལ༔ཨུར་རྒྱན་རྡོ་རྗེ་ཐོགས་མེད་རྩལ་དེ་ཡིས༔ཐོན་ནས་འགྲོ་བའི་སྡུག་བསྔལ་སེལ་བར་ཤོག༔ཅེས་གསུངས་སོ།  ། དེ་ལྟ་བུའི་ཆོས་ཟབ་ཉམས་སུ་ལེན་པ་ལ།  ཐོག་མར་སྨིན་བྱེད་ཀྱི་དབང་མ་ཐོབ་ན་དངོས་གྲུབ་འགྲུབ་པར་མི་འགྱུར་བས་ན།  བྱིན་རླབས་དབང་བསྐུར་ཟབ་མོ་ཞུ་བའི་ཕྱིར་དུ་གསོལ་བ་བཏབ་པ་འདིའི་རྗེས་ཟློས་མཛོད།  ན་མོ༔གཙོ་བོ་ཐུགས་རྗེའི་མངའ་བདག་མཆོག༔བདག་ལ་དགོངས་པར་མཛད་དུ་གསོལ༔བདག་ཅག་ཐོག་མེད་དུས་རིང་ནས༔ལས་ངན་འཁྲུལ་པས་འཁོར་བར་འཁྱམས༔འདོད་པའི་འདམ་རྫས་ཆེན་པོར་བྱིང་༔ཞེ་སྡང་འབར་བའི་མེ་ཡིས་བསྲེག༔གཏི་མུག་མུན་ནག་འཐུག་པོས་བཏུམ༔ང་རྒྱལ་རི་བོའི་དམང་དུ་ཚུད༔ཕྲག་དོག་རླུང་དམར་འཚུབ་པས་གཡེང་༔ལས་ངན་ཤུགས་ཀྱིས་མནར་བ་བདག༔འདྲེན་པ་ཐུགས་རྗེའི་སྤྱན་ལྡན་ཁྱོད༔སྙིང་རྗེ་ཆེན་པོས་རྗེས་བཟུང་ལ༔སྐུ་གསུང་ཐུགས་ཀྱིས་བྱིན་བརླབས་ནས༔ཐར་པ་མཆོག་ཏུ་དྲང་དུ་གསོལ༔ཞེས་ལན་གསུམ་གྱིས་གསོལ་བ་བཏབ།  དེ་ལ་ཐོག་མར་རྒྱུད་དག་པར་བྱ་བའི་ཕྱིར་དུ་སྐྱབས་འགྲོ་སེམས་བསྐྱེད་བྱ་བ་ལ།  བླ་མ་དང་དཀྱིལ་འཁོར་གྱི་གཙོ་བོ་གཉིས་སུ་མེད་པ་འཕགས་མཆོག་སྤྱན་རས་གཟིགས་འགྲོ་བ་ཀུན་འདུལ་ལ་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མ་སྤྲིན་ཕུང་གཏིབས་པ་ལྟ་བུས་བསྐོར་ནས་བཞུགས་པའི་དྲུང་དུ།  དུས་བཟང་པོ་འདི་ནས་བཟུང་སྟེ་བྱང་ཆུབ་སྙིང་པོར་མཆིས་ཀྱི་བར་དུ་སྐྱབས་སུ་མཆིའོ་སྙམ་པའི་སྒོ་ནས་འདིའི་རྗེས་ཟློས་མཛོད།  ན་མོཿབདག་སོགས་མཁའ་མཉམ་འགྲོ་ཀུན་དུས་འདི་ནས༔སོགས་ལན་གསུམ།  སེམས་ཅན་ཐམས་ཅད་ལ་ཆོས་ཉིད་དེ་བཞིན་ཉིད་ཀྱིས་མ་ཁྱབ་པ་མེད་ཀྱང་བཟུང་འཛིན་གྱི་དྲི་མས་བསྒྲིབས་ཏེ་འཁོར་བར་འཁྱམས་པའི་ཕ་མ་སེམས་ཅན་ཐམས་ཅད་བླ་ན་མེད་པའི་བྱང་ཆུབ་ལ་འགོད་པར་བྱའོ་སྙམ་པའི་སེམས་བསྐྱེད་པ་འདིའི་རྗེས་ཟློས་མཛོད། འགྲོ་ཀུན་བདེ་གཤེགས་སྙིང་པོར་ལྷུན་གྲུབ་ཀྱང་༔སོགས་ལན་གསུམ།  སློབ་མ་རྣམས་ལས་བུམ་གྱི་ཆུས་བསངས།  ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱ་སྭ་བྷཱ་ཝ་ཤུདྡྷོ྅་ཧཾ།  ཞེས་བརྗོད་པས་ཨ་འཐས་མཚན་འཛིན་གྱི་དངོས་པོ་ཐམས་ཅད་སྟོང་པར་སྦྱངས།  སྟོང་པའི་ངང་ལས་པདྨ་དང་ཟླ་བའི་གདན་ལ་ཁྱེད་རང་རྣམས་ཀྱི་རིག་པའི་ངོ་བོ་ཧྲཱིཿཡིག་དཀར་པོ་ཡོངས་སུ་གྱུར་པ་ལས་འཕགས་པ་སྤྱན་རས་གཟིགས་འགྲོ་བ་ཀུན་འདུལ་སྐུ་མདོག་དཀར་གསལ་ཞལ་གཅིག་ཕྱག་བཞི་པ།  དང་པོའི་ཕྱག་གཉིས་ཐུགས་ཀར་ཐལ་མོ་སྦྱར་བའི་བར་ན་ཡིད་བཞིན་ནོར་བུ་འཛིན་ཅིང་།  འོག་མ་གཡས་གཡོན་ཤེལ་ཕྲེང་དང་པད་དཀར་འཛིན་པ།  རི་དྭགས་པགས་པས་ནུ་མ་གཡོན་པ་བཀབ་ཅིང་ལོངས་སྤྱོད་རྫོགས་པའི་རྒྱན་དང་ཆ་ལུགས་ཡོངས་སུ་རྫོགས་པ་མགོན་པོ་འོད་དཔག་མེད་པས་དབུར་བརྒྱན་པའི་གནས་གསུམ་ཡིག་འབྲུ་གསུམ་གྱིས་མཚན་པ་དང་། བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་ཐུགས་སྲོག་ལས་འོད་ཟེར་འཕྲོས་པས་རང་བཞིན་ཆོས་ཀྱི་དབྱིངས་དང་རི་བོ་ཏ་ལ་ནས་དཀོན་མཆོག་མ་ལུས་པ་སྤྱན་རས་གཟིགས་ཀྱི་རྣམ་པར་སྤྱན་དྲངས་ནས་ཁྱེད་རང་དམ་ཚིག་པ་ལ་གཉིས་སུ་མེད་པར་ཐིམ་པའི་མོས་པ་མཛོད།  ཧྲཱིཿརང་བཞིན་ཡེ་དག་ཆེན་པོ་ལས༔རང་བྱུང་ཏཱ་ལའི་ཕོ་བྲང་ནས༔ཐུགས་རྗེའི་མངའ་བདག་སྤྱན་རས་གཟིགས༔འགྲོ་བའི་དོན་ཕྱིར་གཤེགས་སུ་གསོལ༔ཨོཾ་མ་ཎི་པདྨེ་ཧཱུྃ༔བཛྲ་ས་མ་ཡ་ཛ༔ཨོཾ་ཨཱཿཧཱུྃ་ཧྲཱི༔ཨོཾ་མ་ཎི་པདྨེ་ཧཱུྃ༔ཐུགས་རྗེ་ཆེན་པོ་འདིར་གཤེགས་ཤིག༔མི་ཕམ་མགོན་པོ་འདིར་གཤེགས་ཤིག༔སྤྱན་རས་གཟིགས་དབང་འདིར་གཤེགས་ཤིག༔འཇིག་རྟེན་དབང་ཕྱུག་འདིར་གཤེགས་ཤིག༔རྗེ་འགྲོ་བའི་སྐྱབས་ལ་བྱོན་ཙ་ན༔སྐུ་གསལ་ལེ་གཟི་བརྗིད་མ་ཆུང་ཞིག༔གསུང་མ་ཎིའི་སྒྲ་དབྱངས་མ་ཆུང་ཞིག༔ཐུགས་ཞི་བའི་བྱིན་རླབས་མ་ཆུང་ཞིག༔རྗེ་འགྲོ་བའི་མགོན་པོ་བྱོན་ཙ་ན༔དགོངས་པ་མཁའ་ལྟར་ཡ་ལ་ལ༔གྲྭ་ཚོགས་ཀྱི་སྐར་ཚོགས་ཤིག་སེ་ཤིག༔བྱིན་རླབས་ཀྱི་སྤྲིན་ཕུང་འཐིབས་སེ་ཐིབ༔ཐུགས་རྗེའི་ཉི་ཟེར་ཏ་ལ་ལ༔ཉམས་ཀྱི་འཇའ་ཚོན་ཝ་ལ་ལ༔བདེན་པའི་འབྲུག་སྒྲ་འུ་རུ་རུ༔སྙིང་རྗེའི་གློག་དམར་ཁྱེམས་སེ་ཁྱེམས༔གཟི་བརྗིད་ཀྱི་སེར་ཆེན་ཤ་ར་ར༔བྱམས་པའི་ཆར་ཆེན་སི་ལི་ལི༔ང་རྒྱལ་གྱི་ཐོག་རྒོད་ཁེངས་པ་ལ༔ཉམས་ཀྱི་ཆུ་བོ་བྲེངས་སེ་བྲེང་༔དུག་ལྔའི་མེ་ཆེན་འབར་བ་ཡིས༔སྡུག་བསྔལ་གྱི་ཚད་པ་ཉལ་ལ་ལ༔ཀུན་གཞིའི་ཞིང་ས་གཤིན་པོ་ལ༔གདམས་ངག་གི་ས་བོན་ཐོ་རོ་རོ༔ཐོས་བསམ་གྱི་རོལ་ནག་བྲེངས་སེ་བྲེངས༔བྱང་ཆུབ་ཀྱིམྱུ་གུ་རོངས་སེ་རོངས༔སྐུ་གསུམ་གྱི་འབྲས་བུ་ཤ་ར་ར༔ཐུགས་རྗེ་ཆེན་པོ་སྤྲུལ་པའི་སྐུ༔འགྲོ་བའི་དོན་ལ་ཐུགས་རྗེས་གཟིགས༔འདིར་བྱོན་བུ་ལ་བྱིན་གྱིས་རློབས༔མོས་པས་རྗེ་ཡི་མཚན་བརྗོད་ན༔རྗེ་འགྲོ་བའི་མགོན་པོ་སྤྱན་རས་གཟིགས༔ཕོངས་པ་རྣམས་ལ་ཐུགས་རྗེས་གཟིགས༔སྡུག་བསྔལ་གྱི་ཚད་པ་སེལ་དུ་གསོལ༔རྒྱལ་བ་གསུང་གི་བསླུས་པ་མེད༔རྗེ་ཡི་ཐུགས་རྗེས་མ་གཟིགས་ན༔སྡུག་བསྔལ་སེམས་ཅན་སུ་ལ་རེ༔ཐུགས་རྗེ་ཞི་བས་འདིར་གཤེགས་ཤིག༔བདེ་གཤེགས་དགོངས་པའི་བྱིན་རླབས་ཀྱིས༔འགྲོ་བའི་སྡུག་བསྔལ་ཞི་བར་མཛོད༔ཨོཾ་མ་ཎི་པདྨེ་ཧཱུྃ༔ཆོས་བཀའ་འདི་ཀའི་བྱིན་འབེབས་ཐེམ་མེད་དུ་བཞུགས་པར་ད་ལྟ་་འབེབས་པའི་དུས་རྟགས་མ་སྨིན་པས།  རེ་ཞིག་སྟབས་མ་ཆག་པའི་ཕྱིར་བྱིན་འབེབས་འཇའ་ཚོན་རིན་པོ་ཆེའི་གཏེར་བྱོན་ཐུགས་རྗེ་ཆེན་པོ་ངན་སོང་རང་གྲོལ་ནས་སོ།  ། སླར་ཐེམ་མེད་འབེབས་པ་ཤར་ཚེ་རང་གཞུང་གིབྱིན་འབེབས་ཉིད་བཀོད་དགོས་རྒྱུ་ཡིན།  བུམ་པ་ཐོགས་ལ།  བླ་མ་དང་མདུན་བསྐྱེད་དབྱེར་མེད་པས་དབང་གི་དགོངས་པ་མཛད།  བྱང་ཆུབ་སེམས་དཔའ་རྣམས་ཀྱིས་ཤིས་པ་བརྗོད། ཡུམ་ལྷ་མོ་རྣམས་ཀྱིས་གླུ་ལེན།  ཏ་ཀྲྀཏ་ཆེན་པོ་རྣམས་ཀྱིས་བགེགས་བསྐྲད།  བདེ་བར་གཤེགས་པ་རིགས་ལྔས་རིན་པོ་ཆེའི་བུམ་པ་བདུད་རྩིས་གང་བ་ཐོགས་ནས་མངོན་པར་དབང་བསྐུར་བའི་མོས་པ་མཛོད།  བུམ་པ་སྤྱི་བོར་བཞག།  ཧྲཱིཿབཀྲ་ཤིས་རིན་ཆེན་བུམ་པ་གཞལ་ཡས་ཁང་༔ཐུགས་རྗེ་ཆེན་པོའི་ལྷ་ཚོགས་བཞུགས་པའི་གནས༔སྐལ་ལྡན་རིགས་ཀྱི་བུ་ལ་དབང་བསྐུར་བས༔ལས་དང་བག་ཆགས་དྲི་མ་ཀུན་བྱང་ནས༔སྤྱན་རས་གཟིགས་དབང་སྐུ་ཡི་དབང་ཐོབ་ཤོག༔ཨོཾ་མ་ཎི་པདྨེ་ཧཱུྃ༔ཀཱ་ཡ་ཨ་བྷི་ཥིཉྩ་ཨོཾ༔བུམ་ཆུ་སྤྱི་བོར་བླུགས་ཤིང་ལྕེ་ལ་བྱིན།  ཡིག་དྲུག་ཙཀ་ལི་མགྲིན་པར་བཞག་ལ༔ཧྲཱིཿའགྲོ་བ་ཀུན་འདུལ་སྤྱན་རས་གཟིགས་དབང་གི༔བརྗོད་བྲལ་འགགས་མེད་གསུང་གི་སྙིང་པོ་ནི༔ཡི་གེ་དྲུག་པ་བདག་མེད་རྡོ་རྗེའི་སྒྲ༔སྐལ་ལྡན་རིགས་ཀྱི་བུ་ལ་དབང་བསྐུར་བས༔འཇིག་རྟེན་དབང་ཕྱུག་གསུང་གི་དབང་ཐོབ་ཤོག༔ཨོཾ་མ་ཎི་པདྨེ་ཧཱུྃ༔ཝཀྐ་ཨ་བྷི་ཥིཉྩཨཱ༔ཤེལ་ཕྲེང་ཐོགས་ལ།  ཁྱེད་རང་སྤྱན་རས་གཟིགས་སུ་གསལ་བས་ཐུགས་ཀར་པད་དཀར་འདབ་དྲུག་གི་ལྟེ་བར་ཧྲཱིཿདཀར་པོ་འདབ་མ་དྲུག་ལ་ཡིག་དྲུག་དམིགས་ལ།  བླ་མའི་ཐུགས་ཀའི་སྔགས་ཕྲེང་ལས་གཉིས་པ་འཕྲོས་ཏེ་ཐུགས་ཀའི་སྔགས་ཕྲེང་ལ་ཐིམ་པས་སྔགས་ཀྱི་དངོས་གྲུབ་ཐོབ་པའི་མོས་པ་མཛོད།  ཤེལ་ཕྲེང་ལག་པ་གཡོན་དུ་གཏད་ལ།  ཧྲཱིཿཐུགས་རྗེ་ཆེན་པོ་ཡི་དམ་ལྷ་བསྙེན་ཕྱིར༔དྲི་མེད་ཤེལ་དཀར་ཕྲེང་བ་འདི་བཅངས་ཤིང་༔ཡི་གེ་དྲུག་མ་ཁོག་པའི་དབུགས་ལྟར་བགྲོངས༔སྔགས་ཀྱི་དངོས་གྲུབ་དམ་པ་ཐོབ་པར་ཤོག༔ཨོཾ་མ་ཎི་པདྨེ་ཧཱུྃ༔ཨོཾ་རཏྣ་མལླི་ཨ་བྷི་ཥིཉྩ་ཧཱུྃ༔ཞེས་བརྗོད་དེ་གཏད་ཅིང་ཡིག་དྲུག་རྗེས་ཟློས་ལན་གསུམ་བྱེད་དུ་བཅུག།  བཅོམ་ལྡན་བདག་གིས་བཟུང་ལགས་ཀྱི།  ། བདག་ལ་ཉེ་བར་མཛད་དུ་གསོལ།  ། རྗེས་ཟློས་ལན་གསུམ།  བཅོམ་ལྡན་འདི་ལ་སྩལ་ལགས་ཀྱི།  ། འདི་ལ་འགོ་བར་མཛད་དུ་གསོལ།  ། སྔགས་ཀྱི་དངོས་གྲུབ་སྩལ་དུ་གསོལ།  ། ཞེས་དང་དབྱངས་གསལ་རྟེན་འབྲེལ་སྙིང་པོ་ཡིག་བརྒྱ་སོགས་བཟླ་ཞིང་མེ་ཏོག་འཐོར།  སྙིང་ཁར་སིནྡྷུ་རས་ཐིག་ལེ་བྱས་ལ༔ཧྲཱིཿསྟོང་ཉིད་སྙིང་རྗེ་དབྱེར་མེད་རྡོ་རྗེའི་ཐུགས༔བདེ་སྟོང་ལྷུན་གྲུབ་ཡེ་ཤེས་ནམ་མཁའི་ངང་༔འཁོར་འདས་དབྱེར་མེད་ཡངས་པ་ཆེན་པོར་སྦྱོར༔འཁྲུལ་མེད་བདེ་མཆོག་ཐུགས་ཀྱི་དབང་ཐོབ་ཤོག༔ཨོཾ་མ་ཎི་པདྨེ་ཧཱུྃ༔ཙིཏྟ་ཨ་བྷི་ཥིཉྩ་ཧཱུྃ༔མེ་ལོང་གསལ་བ་བསྟན་ལ༔ཧྲཱིཿཆོས་རྣམས་གཟུགས་བརྙན་ལྟ་བུ་སྟེ༔གསལ་ཞིང་དག་ལ་རྙོག་པ་མེད༔བཟུང་དུ་མེད་ཅིང་བརྗོད་དུ་མེད༔ངོ་བོ་མེད་ཅིང་གནས་མེད་པ༔ཆོས་རྣམས་དེ་ལྟར་ཤེས་པར་གྱིས༔ཨོཾ་མ་ཎི་པདྨེ་ཧཱུྃ༔སརྦ་དྷརྨ་དྷརྟུ་ཨཱ༔དེས་འཕགས་པ་སྤྱན་རས་གཟིགས་འགྲོ་བ་ཀུན་འདུལ་གྱི་དབང་བསྐུར་ཟབ་མོ་ལེགས་པར་ཐོབ་པ་ཡིན་པས་སྔགས་ཀྱི་དམ་ཚིག་མཐའ་དག་ཉམས་པ་མེད་པར་བསྲུང་བར་བྱའོ་སྙམ་པའི་སྒོ་ནས་འདིའི་རྗེས་ཟློས་མཛོད།  གཙོ་མཆོག་རྡོ་རྗེ་འཛིན་པ་ཡིས༔བཀའ་སྩལ་གཉན་པོ་ཐམས་ཅད་ཀུན༔མ་ལུས་བདག་གི་བསྒྲུབ་པར་བགྱིའོ༔བདག་གི་སྒོ་གསུམ་ལོངས་སྤྱོད་རྣམས༔རྟག་པར་ཉིད་དུ་འདྲེན་པ་མཆོད༔ཉེས་པའི་སྐྱོན་གྱི་གོས་པ་ན༔ཆ་ཡིས་སྤྱད་པར་མཛད་དུ་གསོལ༔ལན་གསུམ་གྱིས་དམ་ཚིག་ཁས་ལེན་བྱའོ། །  ཨེ་མ་ཧོཿཀུན་བཟང་ཚེ་བདག་སྣང་མཐའི་འོད་ཟེར་མཆོག༔སོགས་ཤིས་པ་བརྗོད།  དེ་ལྟར་དབང་བསྐུར་ཟབ་མོ་ཞུ་བའི་གཏང་རག་ཏུ་མཎྜལ་ཞིག་འབུལ་བར་ཞུ།  ཞེས་མཎྜལ་འབུལ་དུ་བཅུག།  དེ་ལྟ་བུའི་དགེ་བའི་རྩ་བ་ཡང་སེམས་ཅན་ཐམས་ཅད་བླ་མེད་བྱང་ཆུབ་ཐོབ་པའི་རྒྱུར་བསྔོ་བ་འདི་ཐུན་མོང་དུ་མཛད་པ་ཞུ།  བསོད་ནམས་འདི་ཡིས་ཐམས་ཅད་གཟིགས་པ་ཉིད།  སོགས་བྱའོ།  ། དེ་ནས་རྗེས་ཀྱི་རིམ་པ་རྣམས་བྱའོ།  ། འགྲོ་བ་ཀུན་འདུལ་སྤྱན་རས་གཟིགས་དབང་གི། དབང་ཆོག་ཟབ་གཏེར་དགོངས་དོན་བཞིན་བཀོད་དགེས།  ། འགྲོ་ཀུན་འཁོར་བའི་དུཿཁ་ལས་སྒྲོལ་ཏེ།  ། བྱང་ཆེན་འབྲས་བཟང་མངོན་དུ་གྱུར་པར་ཤོག། ཅེས་ཡི་དམ་ཞི་བ་ཐུགས་རྗེ་ཆེན་པོ་འགྲོ་བ་ཀུན་འདུལ་གྱི་དབང་ཆོག་གཏེར་གཞུང་རྩ་བའི་དགོངས་དོན་མ་ཉམས་པར།  བདག་སྤྲང་པོ་ནང་གི་ཡང་སྤྲང་སྔོན་གྱི་ལས་སྨོན་བཟང་པོའི་ཤུགས་ཀྱིས་ཟབ་གཏེར་གྱི་གསང་བ་ཐོབ་པ་ཨོ་རྒྱན་རྡོ་རྗེ་ཐོགས་མེད་རྩལ་ཞེས་པའམ་གར་དབང་ཚེ་མཆོག་རྩལ་གྱིས་བསྡེབས་པའི་དགེ་བས་འགྲོ་ཀུན་སྤྱན་རས་གཟིགས་ཀྱི་གོ་འཕང་ཐོབ་པར་གྱུར་ཅིག།  འདིའི་གཏེར་གཞུང་རྩ་བའི་ཚིག་གང་ཡིན་གཏེར་ཤད་ཐིག་ལེ་ཅན་དང་།  གཞན་ནས་ཁ་བཀང་བ་དང་ཕྲན་གྱི་ཚིག་གང་ཡིན་དཀྱུས་ཤད་དུ་བྲིས་ཡོད་པར་བསྒྱུར་བཀོད་མི་མཛད་པ་རང་སོར་བཞག་པར་ཞུ།  ཁོ་བོ་འཇིགས་བྲལ་ཡེ་ཤེས་རྡོ་རྗེའི་དམ་ཚིག་གླེགས་བམ་དུ་ཤོག་སེར་བུ་དཔེ་གཏེར་ཆེན་ཉིད་ཀྱི་ཕྱག་བྲིས་དངོས་ལས་ཞལ་བཤུས་པ་དགེ།  ། །